
ABSTRAK 

Wakaf  pendidikan  merupakan  instrumen  yang  penting  dalam  pembangunan 
pendidikan  masyarakat  Islam.  Ketiadaan  sumber  pendapatan  tetap  seperti  bantuan  dari 
pihak  kerajaan  atau  penaja  tetap  serta  kenaikan  kos  yuran  pendidikan  merupakan 
faktor  utama  kepada  pelaksanaan  wakaf  pendidikan  ini.  Potensi  yang  ada  pada  wakaf 
pendidikan  memerlukan  strategi  khusus  yang  berkesan  bagi  meningkatkan  peranan 
harta  wakaf  tersebut.  Metodologi  yang  digunakan  adalah  kajian  perpustakaan  dan 
observasi.  Dapatan  kajian  menunjukkan  bahawa  wakaf  pendidikan  masih  kurang 
popular  di  kalangan  masyarakat  Islam  Di  Malaysia.  Kertas  kerja  ini  bertujuan 
meninjau  amalan  wakaf  pendidikan  di  Malaysia  juga  cabaran  yang  dihadapi  oleh 
institusi  yang  menguruskan  wakaf.  Kertas  kerja  ini  juga  bertujuan  mengemukakan 
cadangan  untuk  penambahbaikan  bagi  mengatasi  cabaran  dan  halangan  dalam 
membangunkan  wakaf  ini  agar  pendidikan  umat  Islam  dapat  dimartabatkan  dalam 
melahirkan  ulamak  dan  umarak  yang  tersohor  di  mata  dunia. 

Kata  Kunci : Wakaf  Pendidikan,  amalan,Malaysia. 


PENGENALAN 

Institusi  pendidikan  wakaf  ialah  sebuah  organisasi  atau  institusi  yang  ditubuhkan  melalui 
sumbangan  masyarakat  Islam  atau  dibina  atas  tanah  atau  bangunan  yang  diwakafkan  untuk 
tujuan  pendidikan  Islam.  Matlamat  utamanya  ialah  untuk  mendapat  keredhaan  Allah  SWT, 
disamping  melahirkan  masyarakat  Islam  yang  soleh,  mukmin  dan  muttaqin.  (Ahmad  Zaki  Hj 
Abd  Latif,  2008,  hlm. 84-85) 

Sebagaimana  juga  di  Malaysia,  institusi  pendidikan  yang  berorientasikan  wakaf  tidak  begitu 
menyerlah  dan  menonjol,  kecuali  dalam  sistem  pengajian  pondok  yang  masih  mengamalkan 
sistem  pendidikan  tradisional.  Timbalan  Presiden  Dewan  Perdagangan  Islam  Malaysia 
(DPIM),  Mohamad  Sahar  Mat  Din  berpendapat  zakat  dapat  menyelesaikan  masalah 
masyarakat  manakala  wakaf  mampu  membina  tamadun.  Tetapi  peranan  wakaf  dan  zakat 
didapati  masih  kurang  berkesan  dalam  meningkatkan  mutu  pendidikan  umat  Islam  di 
Malaysia.  Melalui  institusi  wakaf  beban  kerajaan  dapat  diringankan.  Sebagai  contoh  beberapa 
universiti  di  negara  ini  perlu  diwakafkan  lantaran  tiada  usaha  untuk  menjana  pendapatan 
sendiri  dan  hanya  mengharapkan  peruntukan  dari  kerajaan.  (Raziatul  Hanum  A.  Rajak.  Sinar 
harian,  7 januari  2014  ) 


DEFINISI  WAKAF. 

Wakaf  berasal  dari  bahasa  Arab  waqf,  iaitu  nama  terbitan  (masdar)  dari  kata  kerja  waqafa,  ia 
mempunyai  berbagai-bagai  makna  mengikut  tujuan  dan  penggunaan  ayat  itu  sendiri.  Dari  segi 
bahasa,  waqf  memberi  makna  berhenti  , menegah  ( ) dan  menahan(  Ulama 

fiqh  sepakat  mentakrifkan  wakaf  mengikut  istilah  bahasa  dengan  al-hcibs  ertinya  menahan; 
kerana  perkataan  al-habs  itu  lebih  hampir  kepada  pengertian  syarak. 

Dari  sudut  istilah  syarak  mengikut  pendapat  jumhur  ulamak  seperti  imam  al-Syafie,  Abu 
Yusuf,  Muhammad  bin  al-Hassan  al-Shaybani  dan  ulamak  Mazhab  Hanbali  berpendapat 
bahawa  wakaf  bermaksud  menahan  harta  tertentu  yang  boleh  dimanfaatkan  dan  keadaan  harta 
tersebut  mestilah  bersifat  kekal  dan  boleh  dipindah  milikkan  serta  pengurusannya  diputuskan 
oleh  pihak  yang  mewakafkannya  dan  tujuan  wakaf  adalah  untuk  kebaikan  atau  untuk  perkara- 
perkara  yang  diharuskan  bagi  mendekatkan  diri  kepada  Allah  S.W.T.  (Mohd  Zamro  Muda 
et.al,  2008,  Pengantar  Undang-Undang  Dan  Pentadbiran  Pusaka,  Wasiat  Dan  Wakaf  Orang 
Islam  Di  Malaysia). 

Pensyariatan  Wakaf. 

Wakaf  merupakan  satu  amalan  yang  disyariatkan  dan  amat  digalakkan  oleh  syarak.  Keharusan 
beramal  dengan  wakaf  diperakui  di  dalam  al-quran,  as  sunnah  dan  ijmak. 

a.  Al-Qur’an 

Wakaf  tidak  disebutkan  secara  sorih  dalam  al-Qur’an,  akan  tetapi  wakaf  termasuk  dalam 
keumuman  ayat-ayat  yang  memerintahkan  umat  Islam  untuk  berbuat  baik,  atau  ayat-ayat  yang 
memerintahkan  umat  Islam  berderma  untuk  kebaikan.  Diantara  ayat-ayat  tersebut  adalah: 

Firman  Allah  s.w.t  yang  bermaksud: 

"Kamu  sekali-kali  tidak  akan  ,mencapai  kebajikan  (yang  sempurna),  sebelum  kamu 
dermakan  sebahagian  harta  yang  kamu  sayangi”. 

Surah  Ali  Imran 

(3):  92 


Allah  s.w.t  berfirman  yang  bermaksud: 

“ ....dan  menyedekahkan  (sebahagian  atau  semua  hutang)  itu,  lebih  baik  bagi  kamu  jika  kamu 
mengetahui  ”. 

Surah  Al-Baqarah 
(2):  280 

Dua  ayat  ini  memerintahkan  bersedekah  secara  mutlak,dan  wakaf  merupakan  satu  bentuk 
sedekah.  Seorang  sahabat  Rasululah  saw,  Abu  Talhah  mewakafkan  kebun  Bairuha' miliknya 
setelah  mendengar  bacaan  ayat  92  surah  Ali  Imran. 

b.  Sunnah  Nabi 

“ Diriwayatkan  dari  Abu  Hurairah,  Rasulullah  saw  bersabda:  apabila  seorang  manusia  mati 
segala  amcdannya  akan  terputus  kecuali  tiga  hal:  seclekah  jariah,  ilmu  yang  bermanfaat,  clan 
anak  yang  soleh  yang  mendoakannya  ”. 

( Hadith  Muslim  (1631)  dalam  Kitab  Wasiat  Bab  Pahala  Yang  diterima  oleh  Manusia  Setelah 
Mati). 

Imam  Nawawi  menyatakan  bahawa  hadis  ini  merupakan  dalil  wakaf  dan  besarnya  pahala 
wakaf,  menurutnya  yang  dimaksud  dengan  sedekah  jariah  adalah  wakaf. 

“ Diriwayatkan  oleh  Abdullah  ibn  Umar  r.a,  ia  berkata:  ”Umar  memperoleh  Tanah  di 
Khaibar,  kemudian  ia  menemui  Nabi  saw  untuk  bertanya  tentang  tanah  tersebut,  ia 
berkata:  ”ya  Rasiilullah,  aku  memperoleh  tanah  di  Khaibar,  aku  tidak  pernah  memperoleh 
harta  yang  lebih  bernilai  sebelumnya  , maka  apa  yang  perlu  aku  lakukan  dengannya? , Nabi 
saw  berkata:  ” sekiranya  mahu,  engkau  wakafkanlah  dan  sedekahkanlah  hasilnya,  akan  tetapi 
jangan  dijual,  jangan  dihibahkan  dan  jangan  diwariskan  ”.  Abdullah  Ibn  Umar  Berkata: 
maka  Umar  mensedekahkan  hasil  wakaf  tersebut  kepada  orang-orang  fakir,  kaum  keluarga, 
hamba-hamba,  ibnu  sabil  dan  para  tetamu.Tidak  salah  bagi  penjaga  harta  tersebut  memakan 
hasilnya  atau  pun  memberi  makan  orang  lain  tanpa  menyimpannya. 

(Riwayat  Bukhari  (2586)  dalam  kitab  syarat  bab  syarat-syarat  wakaf.  Dan  riwayat  Muslim 
(1632)  dalam  kitab  wasiat  bab  wakaf). 

Tindakan  Umar  al-Kliattab  r.a  merupakan  wakaf  pertama  dalam  Islam.  Amalan  wakaf 
menjadi  budaya  dalam  kalangan  para  sahabat  sehinggakan  Jabir  R.a  berkata  :Tidak  ada 
seorang  pun  di  kalangan  sahabat  yang  berkemampuan  tetapi  tidak  mewakafkan  hartanya. 
(Fiqh  Manhaji  Jilid  5,  hlm  1002) 

c.  Ijlna, 

Menurut  Imam  al-Qurthubi  para  sahabat  sepakat  dengan  keharusan  wakaf,  bahkan  ramai 
diantara  mereka  yang  berwakaf.  Menurut  Imam  al-Qurthubi,  Abu  Bakar,  Umar,Uthman,  ’Ali, 
Aisyah,  Fatimah,  Amr  Ibn  al-Ash,  Ibn  al-Zubair  dan  Jabir  mewakafkan  harta  mereka  dan 
wakaf-wakaf  mereka  di  Madinah  sangat  terkenal.  Ibn  Hazm  menyatakan  bahwa  wakaf-wakaf 
para  sahabat  di  Madinah  sangat  terkenal  seperti  matahari  yang  tidak  ada  seorangpun  tidak 
mengetahuinya. 

Ibnu  Qudamah  menukil  perkataan  Jabir  yang  menyatakan  bahwa  tidak  ada  satupun  dari  para 
sahabat 

yang  memiliki  kemampuan  yang  tidak  berwakaf,  dan  ini  disepakati  mereka,  tidak  ada  yang 
mengingkarinya,  maka  keharusan  berwakaf  merupakan  ijma’  mereka. 

Jenis-Jenis  Wakaf  Di  Malaysia. 

Fasal  3(2)Enakmen  Wakaf  Selangor  1999  memperuntukkan  bahawa  wakaf  boleh  diwujudkan 
dalam  dua  bentuk  iaitu  sama  ada  wakaf  am  atau  wakaf  khas.  Fasal  2 Enakmen  Wakaf 
Selangor  1999  mendefinisikan  wakaf  am  sebagai  sesuatu  wakaf  yang  diwujudkan  bagi  tujuan 
kebajikan  umum  menurut  Hukum  Syarak. 

Wakaf  am  merupakan  mana-mana  bentuk  harta  wakaf  yang  dibuat  untuk  tujuan-tujuan 
kebajikan  atau  khairat  umum  tanpa  menentukan  mana-mana  benefisiari  khusus  (sama  ada 
terdiri  daripada  individu  ataupun  mana-mana  organisasi/institusi)  ataupun  tujuan-tujuan 
khusus  yang  tertentu.  Wakaf  dalam  bentuk  ini  boleh  diaplikasikan  kepada  perkara-perkara 
atau  tujuan-tujuan  kebajikan  umum  yang  dapat  meningkatkan  lagi  imej  Islam  dan 
masyarakatnya.  Sebagai  contoh  seorang  mewakafkan  tanahnya  untuk  tujuan  kebajikan  umat 
Islam  secara  umum  tanpa  menetapkan  sebarang  syarat  kepada  harta  yang  diwakafkan. 

Wakaf  khas  pula  bersifat  khusus  apabila  pewakaf  menentukan  manfaat  wakaf  yang  dibuat 
untuk  tujuan-tujuan  khusus  ataupun  benefisiari-benefisiari  tertentu.  Sebagai  contoh,  seseorang 

pewakaf  akan  menetapkan  kepada  siapakah  wakafnya  dibuat  atau  untuk  tujuan  apakah 
wakafnya  mesti  dilaksanakan.  Contohnya  pewakaf  mewakafkan  tanah  untuk  perkuburan  atau 
mewakafkan  tanah  hanya  untuk  orang  miskin  di  sesuatu  tempat  yang  dinyatakan. 

Wakaf  khas  merupakan  wakaf  yang  popular  di  Malaysia.  Pada  masa  kini  kewujudan  wakaf 
seperti  wakaf  pendidikan,  wakaf  perubatan,  wakaf  tempat  ibadat,  wakaf  untuk  anak  yatim  dan 
fakir  miskin  adalah  dalam  kategori  wakaf  khas.  Kertas  kerja  ini  hanya  akan  memfokuskan 
kepada  wakaf  pendidikan  di  Malaysia. 

Harta-Harta  Yang  Boleh  Diwakafkan. 

Terdapat  dua  kategori  harta  yang  boleh  diwakafkan,  iaitu  harta  tak  alih  {'  aqar  atau  immovable 
property)  dan  harta  alih  (manqul  atau  movable  property).  Kebiasaannya,  dalam  amalan,  harta 
tak  alih  banyak  diwakafkan  dan  telah  menjadi  tradisi  di  zaman  Rasulullah  dan  sahabat.  Para 
ulama  seperti  Ibn  Qudamah,  Ibn  ‘Abidin  dan  al-Ramli  pernah  mengungkapkan  bahawa; 
“Semasa  Rasulullah  SAW,  tidak  ada  wakaf  yang  dilakukan  melainkan  dalam  bentuk  tanah 
dan  rumah.”  Oleh  itu,  mereka  bersetuju  bahawa  wakaf  sah  dibuat  daripada  harta-harta  tak  alih 
kerana  ia  bersifat  kekal  dan  ini  menepati  kriteria  terpenting  sesuatu  perwakafan,  iaitu 
wujudnya  elemen  kekal  pada  aset  dan  manfaat  harta  yang  diwakafkan. 

Bagi  harta  alih  pula  seperti  al-quran,wang,  buku,  sejadah  dan  wakaf  kontemporari  yang 
diaplikasi  oleh  negeri  Selangor  seperti  wakaf  emas,  wakaf  seni,  wakaf  airlines  dan  sebagainya 
tidak  semua  ulama  berpandangan  ianya  boleh  diwakafkan  kerana  elemen  kekal  tidak  wujud 
dalam  aset  yang  diwakafkan.  Namun  begitu,  mengikut  jumhur  ulama  seperti  Imam  al-Shafie, 
Imam  Malik  dan  Imam  Ahmad  Ibn  Hanbal,  harta  alih  boleh  diwakafkan  dengan  syarat  ianya 
tidak  habis  semasa  digunakan  seperti  kereta,  peralatan  perabot  dan  sebagainya. 

Bagi  harta  seperti  duit,  saham  dan  sebagainya  boleh  juga  diwakafkan  dengan  cara 
menukarkannya  kepada  bentuk  harta  kekal  atau  harta  tak  alih  yang  lainnya.  Penukaran  ini 
boleh  dibuat  dengan  melaburkan  item-item  berkenaan  dalam  bentuk-bentuk  pelaburan  yang 
patuh  syariah.  Keuntungan  yang  diperoleh  daripada  pelaburan  ini  akan  digunakan  untuk 
membeli  harta  tak  alih  lain  yang  akan  dijadikan  wakaf  menggantikan  aset  wakaf  asal  (harta 
alih)  yang  dilaburkan. 

Pandangan  ini  diasaskan  kepada  pendapat  yang  dikemukakan  oleh  fuqaha  seperti  Muhammad 
‘Abdullah  al-Ansari,  salah  seorang  daripada  sahabat  Zufar.  Menurut  beliau,  wang  boleh 
diwakafkan  dengan  melaburkannya  ke  dalam  mana-mana  bentuk  pemiagaan  atau  pelaburan. 
Hasilnya  akan  disedekahkan  (atau  diwakafkan).  Begitu  juga  barang-barang  makanan  yang 
boleh  disukat  dan  ditimbang,  boleh  diwakafkan  di  mana  ianya  akan  dijual  dan  wang  yang 
diperoleh  daripada  jualan  itu  akan  dilaburkan  dan  hasilnya  juga  boleh  diwakafkan  kepada 
tujuan-tujuan  kebajikan. 

Jawatankuasa  Fatwa  Majlis  Kebangsaan  Bagi  Hal  Ehwal  Agama  Islam  Malaysia  kali  ke-77 
telah  memutuskan  bahawa  berwakaf  dalam  bentuk  wang  tunai  adalah  dibolehkan  dalam 
Islam.  Jadi,  masyarakat  Islam  di  Malaysia  dapat  berwakaf  dengan  wang  tunai  tanpa  rasa  ragu- 
ragu.  Wakaf  yang  dibuat  adalah  dalam  bentuk  pembelian  saham-saham  wakaf  yang 
diterbitkan  oleh  Majlis  Agama  Islam  Negeri-negeri,  institusi  tertentu  dan  juga  mewakafkan 
wang  tunai  secara  bulanan  melalui  potongan  gaji.  Keharusan  wakaf  wang  ini  memudahkan 
pelaksanaan  ibadah  ini  di  kalangan  setiap  golongan  masyarakat  kerana  nilai  satu  saham  wakaf 

adalah  serendah  RM2.00  sahaja,  contohnya  di  Melaka.  Mereka  tidak  perlu  memiliki  harta  atau 
wang  banyak  untuk  melaksanakannya.(  Asmak  Ab  Rahman,  2009) 

Menurut  Shaikh  Zarqa,  setiap  perkara  berkaitan  wakaf  adalah  menjadi  persoalan  ijtihad  dan 
semua  ulama  sebulat  suara  berpendapat  bahawa  tujuan  wakaf  yang  dilakukan  mestilah 
membawa  kepada  kebaikan  Oelh  kerana  ia  bersifat  ijtihadi,  maka  ia  berrsifat  fleksibel,  terbuka 
kepada  tafsiran  baru,  futuristik  dan  boleh  dikembangkan  potensinya  mengikut  kesesuaian 
zaman.  Dasar  hukum  wakaf  sangat  sedikit  disentuh  di  dalam  al-quran  dan  hadith  dan  ini 
memberi  ruang  kepada  peluang  ijtihad  yang  sangat  luas  menurut  keadaan  realiti  semasa. 
(Ahmad  Zaki  Abd  Latiff  et  al,2008  hlm.  12) 


Pengurusan  Harta  Wakaf  Menurut  Syarak  . 

Panduan  bagaimana  harta  wakaf  perlu  diuruskan  adalah  berdasarkan  hadis  Ibn  ‘Umar  yang 
bermaksud: 

“Dari  Naji'  dari  Ibn  'Umar  beliau  menyebut  bahawa  Umar  r.a.  telah  memperoleh  tanah  di 
bumi  Khaibar.  Beliau  lalu  bertanya  kepada  Rasulullah  SAW:  “Wahai  Rasulullah,  saya  telah 
memperoleh  tanah  di  bumi  Khcdbar  yang  nilcdnya  dnggi  dan  tidak  pernah  saya  peroleh  yang 
lebih  tinggi  nilai  daripadanya.  Apakah  yang  tuan  mahu  saya  lakukannya?  Rasulullah  SAW 
bersabda:  “Kalau  kamu  mahu,  bekukan  sumbernya  dan  bersedekah  dengannya.  ” Lalu  Umar 
menyedekahkan  tanah  tersebut  kepada  fakir  miskin,  kaum  keluarganya,  untuk  memerdekakan 
hamba,  para  tetamu,  dana  orang  musajir.  Tanah  tersebut  tidak  boleh  dijual,  dihibah  atau 
dijadikan  pusaka.  Tetapi,  ia  boleh  digunakan  dengan  cara  yang  munasabah  oleh  pihak  yang 
menguruskannya.  Contohnya,  memakan  harta  tersebut  tanpa  menjadikannya  sebagai  sumber 
harta.  ” (Ibn  Hajar  Al-‘Asqalani  (2001),  Fath  al-Bari  Syarh  Sahih  al-Bukhari,  jil.  5,  Kitab  al- 
Syurut,  Bab  al-Syurut  fi  al-Waqf,  no.  Hadith  2737;  Kitab  al-Wasaya,  Bab  al-Waqf  Kaifa 
Yaktub,  hadith  no.  2772.) 

Merujuk  kepada  hadith  di  atas  para  fuqaha  menetapkan  tiga  prinsip  peraturan  wakaf  yang 
perlu  direalisasikan  dalam  pelaksanaan  sesuatu  wakaf,  iaitu:  (a)  Harta  wakaf  tidak  boleh 
dijual.(b)  Harta  wakaf  tidak  boleh  dihibahkan  kepada  orang  lain.(c)  Harta  wakaf  tidak  boleh 
diwarisi. 

Dalam  konteks  pembangunan  ekonomi  dan  memajukan  harta  wakaf  bagi  mencapai  hasrat 
pewakaf,  ketiga-tiga  prinsip  ini  harus  diambil  kira  supaya  nazir  wakaf  tidak  melanggar 
peraturan  wakaf.  Walau  bagaimanapun  nazir  dibenarkan  mengambil  upah  atas  pengurusan 
harta-harta  wakaf  pada  kadar  yang  bersesuaian  dan  tidak  sampai  kepada  tahap  seolah-olah 
harta  tersebut  adalah  milik  nazir.  (Al-Syawkani,  Muhammad  bin  'Ali,  (t.t.),  Nayl  al-Awtar,  jil. 
6.  Qaherah:  Maktabah  wa  Matba'ah  Mustafa  al-Babi  al-Halabi  wa  Awladihi,  hh.  24-29.) 

Sejarah  Institusi  Pendidikan  Wakaf  Di  Malaysia. 

Wakaf  pendidikan  di  Malaysia  bermula  di  sekolah-sekolah  pondok  yang  kemudiannya 
melahirkan  madrasah-madrasah  dan  seterusnya  mewujudkan  sekolah-sekolah  agama  rakyat. 
Institusi  pendidikan  islam  yang  diwakafkan  boleh  dibahagikan  kepada  tiga  kategori  iaitu: 
Pertama,  Sekolah  Agama  Rakyat  (SAR).  Ia  menerima  sumber  kewangan  dari  kerajaan  pusat, 
negeri  atau  Majlis  Agama  Negeri  dan  ditadbir  oleh  rakyat  atau  guru  dan  didaftar  sebagai 

sekolah  persendirian  di  bawah  hakmilik  wakaf(sama  ada  sebagai  rizab  sekolah  agama  atau 
wakaf  persendirian).  Segala  kos  dan  perbelanjaan  ditanggung  oleh  pemilik.  Dan  sumber 
kewangan  SAR  juga  perlu  diusahakan  sendiri.  Namun  seksyen  52  Akta  Pendidikan  1954 
membolehkan  Menteri  menghulurkan  sumbangan  kepada  mana-mana  institusi  agama 
persendirian  dalam  betuk  bantuan  per  kapita  untuk  urusan  pengajaran  dan  pembelajaran, 
bantuan  modal  membina/membaiki  bangunan,  bantuan  kursus  guru,  bantuan  perpustakaan, 
dan  bantuan  buku  teks  di  bawah  skim  pinjaman  buku  teks. 

Kedua,  Sekolah  Agama  Negeri(SAN)  yang  dibiayai  sepenuhnya  oleh  kerajaan  negeri  dan 
ditadbir  oleh  kerajaan  negeri  melalui  Majlis  Agama  Negeri-negeri.  Ketiga,  Sekolah  Agama 
Rakyat  (SAR)  di  bawah  pentadbiran  MAjlis  Agama  Negeri  dan  Zakat. 

Kategori  kedua  dan  ketiga,  merupakan  sekolah  bantuan  kerajaan  negeri  dan  dikawal,oleh 
Main(sbagai  pemegang  amanah)  dan  ditadbir  sepenuhnya  oleh  MAIN  dan  diletakkan  di 
bawah  atnggungjawab  bahagaian  sekolah  agama.  Kos  pembangunan  pula,  tapak  pembianaan 
dimiliki  oleh  MAIN  disenaraikan  sebagai  rizab  di  Pejabat  Tanah  Galian  dan  Negeri.  Tiada 
kos  diperlukan  bagi  memperolehi  tapak  sekolah  dana  pembangunan  diserahkan  kpd  MAIN. 
(Ahmad  Zaki  Abd  Latiff  et  al,2008).  Antara  sekolah-sekolah  Agama  wakaf  yang  yang 
terkenal  adalah  : 

Madrasah  Al-Attas  Di  Negeri  Pahang 

Ia  diwakafkan  oleh  Syed  Hassan  bin  A1  Attas.Matlamat  penubuhan  adalah  untuk 
menyebarkan  agama  Islam  dan  bahasa  arab  kepada  rakyat  tempatan.  Madrasah  pertama  yang 
dibina  pada  tahun  1860  adalah  Madrasah  Al-Attas.  Ia  didirikan  di  atas  tanah  yang  diwakafkan 
oleh  al-Habib  Hassan  al-Attas.  Dalam  tempoh  pembangunannya  sekolah  ini  menghadapi 
pelbagai  masalah  terutamanya  masalah  kewangan.  Pada  tahun  1966  hingga  kini  ia  telah 
diserahkan  kepada  kerajaan  negeri  Pahang.Kini  ia  dikenali  dengan  nama  sekolah  Menengah 
Agama  al-Attas. 

al-Habib  Hassan  al-Attas  kemudiannya  berhijrah  ke  Johor  dan  menubuhkan  satu  lagi 
Madrasah  Al-Attas  di  sana  pada  tahun  1913.  Madrasah  ini  kekal  sehingga  kini  dan  ditadbir 
oleh  waris-waris  beliau.Majlis  Trustee  merupakan  pemegang  amanah  bagi  harta  wakaf  al 
marhum  al-Habib  Hassan  al-Attas  berdasarkan  wasiat  al-marhum.  Madrasah  ini  telah 
berperanan  dalam  mengembangkan  bahasa  arab  di  Johor.  Bahasa  pengantar  yang  digunakan 
adalah  bahasa  arab  dan  pelajarnya  terdiri  daripada  pelajar  di  dalam  dan  di  luar  negeri  Johor. 
Guru-gurunya  didatangkan  dari  Yaman  selatan,  Mesir  dan  Indonesia.  Sebahagian  pelajar 
dihantar  ke  Universiti  Al-Azhar  di  Mesir.  Pada  tahun  1970-an  madrasah  ini  telah  menukar 
poisinya  dengan  menumpukan  kepada  pendidikan  akademik  sahaja  bagi  mengelakkan  ia 
ditutup  kerana  masyarakat  ketika  itu  kurang  memberi  sumbangan  kepada  pendidikan  aliran 
arab  dan  agama.  Pada  tahaun  1975,  nazir  Tuan  Syed  Ali  al-Attas  telah  mengubah  polisi 
dengan  mengitegrasikan  semua  pelajaran  agama  dan  arab  dengan  akademik.  Tokoh-tokoh 
ulama  yang  Berjaya  dilahirkan  dari  madrasah  ini  adalah  Dato’  Ahmad  Awang  (Mufti  Johor), 
Dato’  Murtadza  Ahmad  (Mufti  Negeri  Sembilan),  Pehin  Dato’  Sri  Utama  Hj  Ismail  Umar 
Abdul  Aziz  (Mufti  Brunei)  dan  Dato’  Harusani  Zakaria  (Mufti  Perak).  (Ahmad  Zaki  Abd 
Latiff  et  al,2008) 

Sekolah  Agama  Arab-Al-Masriyah,  Bukit  Mertajam. 

Sekolah  ini  ditubuhkan  oleh  TUAN  Guru  Hj  Salleh  al-Masri  pada  tahun  1906  berteraskan 
sistem  pondok.  Ia  dibina  di  atas  sebidang  tanah  yang  diwalafkan  oleh  bapa  mentuanya  Tuan 
Haji  Abbas  serta  beberapa  orang  hartawan  di  sekitar  Bukit  Mertajam.  Sehingga  kini  tapak 
sekolah  ini  telah  didaftarkan  di  atas  nama  Majlis  Agama  Pulau  Pinang  (MAIPP)  oleh  pewakaf 
dalam  dan  luar  Negara. 

Sistem  pengajian  di  sini  adalah  dari  peringkat  Taska  Asuhan  Kanak-Kanak  Islam  (TASKI) 
hinggalah  ke  peringkat  menengah.  Ia  ditadbir  oleh  keluarga  Tuan  Guru  Hj  Fuad,  menantu 
kepada  Tuan  Hj  Salleh  Al-Masri.  Pentadbir  dan  pengurus  sekolah  dilantik  oleh  Jemaah 
Lembaga  Pengawasan  Sekolah  di  bawah  Jabatan  Agama  islam  Pulau  Pinang(JAIPP).  Pada 
tahun  2005  sekolah  ini  telah  dinbatkan  sebagai  sekolah  terbaik  di  Pulau  Pinang  oleh  MAIPP 
dan  juga  telah  mendapat  pengiktirafan  madrasah  Thanawiah  Malaysia  dari  Unversiti  Madinah. 
Pelajarbyang  mendapat  syahadah  thanawiah  dari  seolah  ini  diterima  untuk  melanjutkan 
pelajaran  tahun  pertama  di  Universiti  Madinah  kecuali  bagi  Fakulti  al-Quran  yang  mngenakan 
syarat  tambahan  iaitu  pelajar  mestilah  seorang  hafiz/hafizah. 

Antara  tokoh  kelahiran  sekolah  ini  adalah  Tuan  Syaikh  Hassan  al-Yamani  (bekas  Mufti 
Terengganu),YB  Dato’Hj  Ishak  Baharom(bekas  Mufti  Selangor),  YB  Dato’  Hj  Hashim 
yahaya  (bekas  Mufti  Wilayah  Persekutuan),  Tuan  Hj  Adnan  Mohd  Amin  (bekas  Kadi 
Melaka),  Tuan  Hj  Ismail  Hamzah  (bekas  Mufti  Perak)  dan  ramai  lagi.  (Ahmad  Zaki  Abd 
Latiff  et  al,2008) 

Madrasah  Khairiah  Islamiah,  Pokok  Sena,  Kepala  Batas,  Kedah. 

Ia  merupakan  sebuah  institusi  pendidikan  menengah  agama  rakyat  yang  terkenal  di  Pulau 
Pinang.  Ia  diasaskan  oleh  Tuan  Hj  Hussin  bin  Hj  Mohd  Nasir  Al-Masudi(  1863- 1935).  Setelah 
kematiannya,  jawatan  Mudir  diambil  alih  oleh  anak  beliau,  Tuan  Hj  Ahmad.  Sekolah  ini 
dibina  di  atas  sekeping  tanah  seluas  satu  ekar  di  Pokok  Sena,  Kepala  Batas  yang  diwakafkan 
oleh  pengasas  sekolah  ini.  Matlamat  penubuhan  sekolah  ini  adalah  untuk  mendidik  dan 
menanamkan  semangat  kasihkan  agama,  bangsa  dan  tanahair  di  kalangan  anak  bangsa. 
(Ahmad  Zaki  Abd  Latiff  et  al,2008) 

Maktab  Mahmud. 

Sekolah  ini  diasaskan  oleh  al-Marhum  DYMM  Tunku  Mahmud  Ibn  Al-marhum  Tunku 
Ahmad  Tajuddin  al-Mukarram  Shah  pada  16  Jun  1936.  Matlamat  penubuhan  adalah  untuk 
menjadikannya  sebagai  pusat  penyebaran  agama  Islam,  bahasa  arab  serta  melahirkan  tokoh- 
tokoh  agama.  Pengasas  berpendapat  bahawa  dia  perlu  menubuhkan  sebuah  sekolah  yang 
setanding  dengan  sekolah  Inggeris.  Sistem  pendidikannya  adalah  berdasarkan  sistem 
pendidikan  Al-Azhar  di  Mesir. 

Sekolah  ini  dibiayai  oleh  kerajaan  negeri  dan  kerajaan  pusat  melalui  kementerian  pelajaran, 
juga  hasil  wakaf  dari  orang  perseoranagan  berupa  tanah  bendang  seluas  122  relung  di  tujuh 
kawasan  berasingan  dalam  daerah  Kubang  Pasu,  kedah.  Sekolah  ini  mempunyai  cawangan  di 
Langkawi  dan  Yan.  Pada  tahun  2002  kerajaan  pusat  telah  menahan  bantuan  per  kapita  kepada 
sekolah-sekolah  agama  dan  Maktab  Mahmud  telah  mengambil  alih  semua  sekolah  agama 
yang  hampir  ditutup  melalui  Lembaga  Pcntadbiran  Maktab  Mahmud  yang  dipengerusikan 
oleh  seorang  exco  negeri.  Sekolah-sekolah  tersebut  dijadikan  sebagai  cawangan  kepada 
Maktab  Mahmud. 

Tokoh  yang  lahir  dari  sekolah  ini  adalah  Dato’  Dr.  Abdul  Halim  Ismail  (tokoh  Kewangan 
Islam),  Dato’  Dr  Mashitah  Ibrahim,datuk  Paduka  Diraja  Sheuikh  Abdul  majid  Mat  Noor 
(bekas  Mufti  Kedah).  (Ahmad  Zaki  Abd  Latiff  ,et  al,2008) 

Madrasah  Masyhor  Al-Islamiyyah. 

Pada  tahun  1916,  beberapa  tokoh  Islam  di  Georgetown  telah  mendirikan  Sekolah  al-quran 
untuk  kanaka-kanak.  Haji  Bacik  (seorang  hartawan)  telah  mewakafkan  tanahnya  di  Tek  Soon 
Street  bagi  pembukaan  Madrasah  Masyhor  Al-Islamiyyah.  Syed  Syeikh  Bacik  menjadi 
pentadbir  sekolah  ini.  Sekolah  ini  mengajar  agama  dan  bahasa  inggeris.  Madrasah  ini  menjadi 
pusat  pengajian  Islam  yang  unggul  tertamanya  sepuluh  tahun  selepas  perang  dunia  kedua  dan 
menjadi  saluran  bagi  penuntut  ke  luar  negara.  Madrasah  ini  menyediakan  pendidikan 
percuma  kecuali  bayaran  penginapan.  (Ahmad  Zaki  Abd  Latiff  et  al,2008) 

Kolej  Islam  Malaya. 

Ia  merupaka  sebuah  Maahad  bertaraf  Kolej  Islam  Malaya.  Ia  dibangunkan  atas  dasar  wakaf 
dan  derma  dari  umat  Islam.  Sultan  Hisamudin  Alam  Shah  telah  mewakafkan  Istana  Selangor 
di  Klang  sebagai  bangunan  kolej.Pada  25  februari  1955  kolej  ini  telah  dilancarkan  dan 
menerima  55  orang  pelajar.  Ia  dipimpin  oleh  graduan  Al-Azhar  dan  Universiti  Kaherah  iaitu 
Ismail  Omar  Abdul  Aziz. 

Kerajaan  Republik  Arab  juga  telah  mengutus  dua  orang  sarjana  untuk  menyumbangkan 
tenaga  kepada  kolej  ini.  Kolej  Islam  Malaya  bertahan  hingga  tahun  1970  dan  kemudiannya 
diganti  dengan  Kolej  Islam  Klang.  Matlamat  penubuhan  Kolej  Islam  Malaya  tetap  diteruskan 
dan  harta  wakaf  ini  dipegang  oleh  Lembaga  Bersekutu  Pemegang  Amanah  Pengajian  Tinggi 
Malaysia.  (Ahmad  Zaki  Abd  Latiff  et  al,2008) 

Demikianlah  contoh  beberapa  sekolah  yang  ditubuh  berdasarkan  wakaf  di  Malaysia  pada 
peringkat  awal.  Pondok,  sekolah,  madrasah  dan  sekolah  agama  rakyat  ini  menjadi  khazanah 
yang  amat  bemilai  bagi  umat  Islam  kerana  berjasa  mempertahankan  akidah  umat  islam  sejak 
zaman  penjajahan  di  samping  menjadi  alternatif  kepada  sistem  pendidikan  kebangsaan. 
Institusi  ini  juga  terus  membekalkan  tokoh-tokoh  agama  yang  disegani  dan  diiktiraf 
sumbangan  mereka  oleh  masyarakat  dan  agama. 

Wakaf  Institusi  Pengajian  Tinggi  (IPT). 

Di  bawah  tajuk  ini  penulis  akan  membincang  beberapa  model  wakaf  pendidikan  yang 
diamalkan  di  peringkat  institusi  pengajian  tinggi. 

Dana  Wakaf  Ilmu  Universiti  Putra  Malaysia 

Usaha  untuk  membangunkan  dana  wakaf  telah  dilakukan  oleh  Universiti  Putra  Malaysia 
(UPM)  melalui  Dana  Wakaf  Ilmu  (yang  ditubuhkan  pada  2011)  .Kerjasama  UPM  dan  MAIS 
dilakukan  untuk  mewujudkan  Akaun  Khas  Dana  Wakaf  Ilmu  UPM,  penubuhan 
Jawantankuasa  Syariah  Dana  Wakaf  Ilmu  UPM  dan  Jawatankuasa  Dana  Wakaf  Ilmu  UPM. 
Dato’  Setia  Mohamad  Azib  berkata,  setiap  dana  infaq  dan  wakaf  ilmu  di  UPM,  sama  ada 
wakaf  Am  atau  wakaf  Khas,  akan  digunakan  untuk  penyediaan  fasiliti  dan  prasarana  bagi 
aktiviti  keilmuan,  merangkumi  program  pengajaran  dan  pembelajaran,  aktiviti  dakwah  dan 
pengimarahan,  penyelidikan  dan  inovasi  serta  khidmat  komuniti.Wakaf  Ilmu  UPM  adalah 

satu  cara  menderma  dan  berwakaf  melalui  wang  tunai  dengan  niat  mewakafkannya  selama- 
lamanya  kerana  Allah  S.W.T  demi  kepentingan  dan  kemajuan  ilmu.(Noor  Eszereen  Juferi, 
UPM-MAIS  Bekerjasama  Urus  Dana  Wakaf  Ilmu  UPM  , 
http://www.upm.edu.my/berita/details/upmmaiskerjasamaBM,  7 November  2014  ). 

Sehingga  kini,  Jawatankuasa  Pemegang  Amanah  Dana  Wakaf  Ilmu  UPM  telah  meluluskan 
empat  (4)  cadangan  agihan  manfaat  wakaf  yang  telah  dijenamakan  sebagai  Skim  Wakaf 
Pendidikan  dan  Skim  Wakaf  Penerbitan,  seperti  berikut  - 

Skim  Wakaf  Pendidikan  (i)  Bantuan  “DERMASISWA  ASASI”  pelajar  laluan  pantas  Pusat 
Asasi  Sains  Pertanian;  dan  (ii)  Bantuan  “DERMASISWA  PENYELIDIKAN”  pelajar  tahun 
akhir  program  ijazah  sarjana  muda. 

Skim  Wakaf  Penerbitan  (i)  Jualan/Wakaf  Mushaf  “AL-QURAN”  ( Waqf  Iblicla  ’);  dan 
(ii)Jualan/  Wakaf  Buku  “RADIN  UMAR  RADIN  SOHADI ...  SEBUAH  MEMOIR”. 
(http://www.fund4knowledge. upm.edu. my/ezakatputra/index.php?option=com_content&view 
=article&id=74&Itemid=137,  9 November  2014) 

Pusat  Pembiayaan  Wakaf  Universiti  Sains  Islam  Malaysia  (USIM). 

Prof.  Dato’  Dr.  Hj.  Mohamad  Hj  Alias,  Pengarah  Pusat  Pembangunan  Pembiayaan  Wakaf 
USIM  berkata,  keperluan  kepada  pengurusan  dan  goveman  wakaf  secara  korporat  dan 
profesional  sebagaimana  diamalkan  di  Singapura  amat  diperlukan  oleh  negara.  Sejajar  dengan 
keperluan  amalan  berwakaf,  Universiti  Sains  Islam  Malaysia  (USIM)  berpandukan  visinya 
telah  mengambil  inisiatif  untuk  mengetengahkan  kaedah  wakaf  dalam  aspek  pembiayaan 
pembangunan  pendidikan  di  Institusi  Pengajian  Tinggi  Islam.  Naib  Canselor  USIM,  Prof. 
Datuk  Dr.  Asma  Ismail  dalam  amanat  tahun  baru  pada  6 Februari  2013  menyatakan  bahawa  dalam 
aspek  penjanaan  pendapatan,  universiti  bukan  hanya  ingin  melihat  tetapi  juga  menggerakkan 
Pembiayaan  Wakaf. 

Tata  cara  menguruskannya  perlu  lebih  dinamik  dan  mungkin  boleh  dikupas  oleh  pakar  di 
USIM  untuk  mewujudkan  universiti  hybrid  yang  dibiayai  70  peratus  oleh  Kerajaan  dan  30 
peratus  secara  wakaf.  Idea  mewujudkan  universiti  hybrid  yang  ingin  dilaksanakan  USIM  itu 
adalah  gabungan  konsep  enterprise  sosial,  pematuhan  syariah  dan  pembiayaan  wakaf.  Antara 
fokusnya  adalah  menyediakan  peluang  pembiayaan  wakaf  bagi  perolehan  peralatan  perubatan 
untuk  Hospital  Pengajar  USIM  yang  akan  dilaksanakan  tidak  lama  lagi. 

Tiga  konsep  utama  tersebut  direalisasikan  berasaskan  gabungan  antara  USIM  sebagai  sebuah 
Institusi  Pendidikan  Tinggi  Awam  (IPTA)  dan  perkhidmatan  kepada  masyarakat  setempat 
(Negeri  Sembilan)  dan  Malaysia  secara  umumnya. 

Sebagai  permulaan,  Klinik  Pakar  Kesihatan  USIM  akan  dibina  dengan  bantuan  dana  sebanyak 
RM2  juta  daripada  Majlis  Agama  Islam  Negeri  Sembilan  (MAINS)  dan  memorandum 
persefahaman  kerjasama  itu  telah  ditandatangani.  Klinik  itu  akan  menyediakan  khidmat  dalam 
bidang  kesihatan  dan  pergigian.  Doktor-doktor  pakar  yang  terlibat  adalah  daripada  tenaga 
akademik  Fakulti  Perubatan  dan  Sains  Kesihatan  dan  Fakulti  Pergigian  USIM.  Selain  itu, 
Klinik  Hemodialisis  USIM-MAINS  dengan  kos  permulaan  RM1.5  juta  juga  akan  dibina 
dengan  kos  keseluruhannya  ditaja  MAINS.  Perlaksanaan  projek  itu  akan  dilakukan  oleh 
Perbadanan  Wakaf  Negeri  Sembilan  sebagai  mutawalli  sebelum  diserahkan  kepada  USIM 

untuk  tujuan  operasi.  Klinik  itu  berperanan  memberikan  perkhidmatan  percuma  kepada 
golongan  asnaf  yang  terlibat  dengan  bantuan  zakat.  Malah  jaringan  kerjasama  itu  lebih 
bermakna  apabila  USIM  dilantik  sebagai  mutawalli  oleh  MAINS  pada  bulan  Julai  2013. 

Kerjasama  itu  mampu  memberi  kesan  positif  kepada  pembangunan  ekonomi  masyarakat 
sekitar,  negara  dan  ummah  secara  global  dalam  menjamin  kelangsungan  dan  kelestarian 
ekonomi  untuk  generasi  Muslim  pada  masa  akan  datang.  (Dr.  Mohammad  Alias  dan  Dr. 
Fuadah  Johari,  5 Mac  2014,  Utusan  online,  USIM  Majukan  Wakaf  Pendidikan). 

International  Islamic  University  Malaysia(IIUM)  Endownment  Fund. 

HUM  Endownment  Fund  merupakan  sebuah  badan  atau  jabatan  yang  ditubuhkan  oleh 
Universiti  Islam  Antarabangsa  Malaysia  secara  rasmi  pada  tahun  1999  oleh  rektor  universiti 
yang  kedua  iaitu  Prof.  Datuk  Dr.  Abdul  Hamid  Abu  Sulaiman. 

Objektif  penubuhan  adalah  untuk  mengatasi  masalah  kewangan  yang  agak  serius  di  kalangan 
pelajar  dari  luar  negara.  Kini  pertubuhan  menerima  permohonan  bantuan  dari  pelajar  tempatan 
yang  juga  menghadapi  masalah  yang  sama.Sehingga  kini  statistik  menunjukkan  bahawa 
bantuan  kepada  pelajar  tempatan  adalah  lebih  banyak  lagi  berbanding  dengan  pelajar  luar 
negara. 

Pertubuhan  ada  menerima  bantuan  kewangan  dari  organisasi-organisasi 
atau  pun  individu-individu  terutama  dari  kakitangan  universiti  yang 
memberi  sumbangan  atas  nama  pemberian  zakat  (sama  ada  zakat  harta 

simpanan  atau  pun  perniagaanj.Ada  juga  individu  atau  organisasi  yang 

memberikan  sumbangan  atau  nama  sedekah  kepada  pihak 
pertubuhan.Bagi  dana  yang  diterima  atas  nama  sedekah,  pertubuhan  akan 

membuat  pelaburan  dari  dana  tersebut  untuk  mengembangkan  sumber 

pendapatan  yang  ada.  Secara  tidak  langsung,  akan  memberi  penambahan 
sumber  dana  yang  sedia  ada.  Antara  organisasi  yang  memberikan  bantuan 
seperti  bank,  yayasan,  dan  syarikat  swasta.  Sebagai  contoh  Prof  Dr  Yusuf 
Abdullah  Ali  Al-  Qaradawi  telah  menyumbangkan  RM40,000  kepada  IIUM 
Endownment  fund  pada  tahun  2009. 

(http : //w w w . pekema.org . my/index . php?option=com  content&vie w=articl 

e&id 120:iium-endownment-fund&catid=70:laporan-vavasan&Itemid, 

2010) 


Wakaf  Selangor  Muamalat  (WSM) 

Perkhidmatan  Wakaf  Selangor  Muamalat  memberi  peluang  kepada  orang  ramai  khasnya 
pelanggan  BMMB  di  kalangan  orang-orang  Islam  dan  Bumiputera  yang  ingin  menunaikan 
tanggungjawab  berwakaf.  Juga  kepada  orang  bukan  Islam  yang  ingin  memberikan 
sumbangan,  tetapi  tidak  berkemampuan  untuk  berwakaf  dengan  menggunakan  harta  tetapi 
memadai  berwakaf  dengan  minimum  RM2.00  sahaja.  Hasil  kutipan  wakaf  ini  akan 
disalurkan  kepada  pembangunan  pendidikan,  kesihatan,  pelaburan  dan  juga  lain-lain  tujuan 
yang  diluluskan  oleh  Jawatankuasa  Pengurusan  Bersama  (JPB)  dari  semasa  ke  semasa. 
Prospek  wakaf  ini  sangat  luas  dan  tidak  terbatas  kepada  projek  ibadah  khusus  semata-mata 
tetapi  meluas  kepada  apa-apa  aktiviti  yang  berkepentingan  awam  seperti  i.  Pembangunan 

institusi  pendidikan  seperti  Maahad  Tahfiz,  Universiti  dan  sebagainya;  ii.  Pembangunan 
insitusi  kesihatan  seperti  hospital  dan  klinik;  dan  iii.  Pelaburan  dana  wakaf. 


Kelebihan  dan  Manfaat  Wakaf  Selangor  Muamalat 

Dapat  menjalankan  tanggungjawab  korporat  sosial  BMMB  dengan  memberi  dan  berkongsi 
kekayaan  dengan  masyarakat  dengan  menjana  dana  bagi  membantu  pembangunan  aset  wakaf 
untuk  kegunaan  institusi  pendidikan  dan  kesihatan.  BMMB  juga  dapat  membantu  institusi 
pendidikan  yang  menghadapi  kekangan  kewangan  dengan  pemberian  dana  disamping 
mengurangkan  kebergantungan  institusi  pendidikan  dan  kesihatan  kepada  bantuan  daripada 
kerajaan. 


Modus  Operandi  Wakaf  Selangor  Muamalat 

Pelanggan  boleh  menyumbang  untuk  dana  wakaf  melalui  pelbagai  kaedah  seperti  melalui 
kaunter,  Hibah  daripada  akaun  simpanan  atau  akaun  semasa  Wadiah  Bank  Muamalat 
Malaysia  Berhad(BMMB)  pelanggan,  arahan  pembayaran  berkala  (PPI)  daripada  akaun 
simpanan  atau  akaun  semasa  BMMB  dan  pelanggan  yang  bergaji  bulanan  melalui  BMMB. 
Selaku  ejen  kepada  institusi  wakaf,  BMMB  dibenarkan  untuk  mengutip  dana  wakaf  daripada 
masyarakat  awam.  Dana  tersebut  akan  dipindahkan  ke  Akaun  Wakaf  Induk  institusi  wakaf 
tertentu  sebelum  diagihkan  untuk  program-program  pendidikan,  kesihatan  dan  pelaburan.  akaf 
Selangor  Muamalat  ini  dapat  mengurangkan  kebergantungan  institusi  pendidikan  dan 
kesihatan  terhadap  bantuan  daripada  kerajaan  seterusnya  membantu  mengurangkan  bebanan 
rakyat  yang  tidak  mampu  untuk  menanggung  bebanan  kos  perubatan  dan  pendidikan  yang 
semakin  meningkat.  (Al-Muamalat,Siri  7,  2012,  hlm  10-13) 


Cabaran  Dalam  Membangunkan  Harta  Wakaf. 

Tinjauan  kepada  perlaksanaan  dan  pembangunan  wakaf  di  Malaysia  mendapati  bahawa 
terdapat  beberapa  isu  dan  cabaran  yang  sering  dikemukakan. 

Pertama:  Meskipun  negara  Malaysia  kian  membangun  dan  sedang  berkembang  pesat  seiring 
dengan  era  globalisasi  dunia,  tahap  kesedaran  dan  pengetahuan  masyarakat  tentang  wakaf 
dan  kepentingannya  masih  lagi  rendah.  Seruan  kepada  wakaf  ini  juga  pernah  disentuh  oleh 
cendiakawan  agung  Melayu,  Prof  Diraja  Ungku  Aziz,  beliau  menyatakan,  “ Kcilaulah  semua 
umat  Islam  mewakajkan  seringgit  seorang  sebulan,  bayangkan  jika  umat  Islam  berjumlah 
enam  juta  orang,  maka  modal  terkumpul  sebulan  ialah  sebanyak  enam  juta  ringgit.  ” 

Persepsi  masyarakat  terhadap  beberapa  aspek  dalam  ibadah  seperti  wakaf  masih  lagi  cetek  dan 
ia  belum  lagi  menjadi  isu  yang  sensitif  seperti  ibadah  umrah,  korban  yang  sering 
diperbincangkan  kelebihan-kelebihannya  dalam  sesi-sesi  kuliah  dan  pengajian  serta  di  media 
massa. 

Kedua:  Masalah  perundangan  iaitu  ketidakseragaman  undang-undang  wakaf  antara  negeri- 
negeri  telah  mewujudkan  perbezaan  dalam  pemahaman,  tafsiran,  tatacara  pengeluaran  fatwa 
dan  hukum.  Ini  berpunca  daripada  kedudukan  harta  wakaf  sepertimana  perkara-perkara  agama 
lain  terletak  di  bawah  bidangkuasa  negeri  Senarai  2,  Jadual  Kesembilan,  Perlembagaan 
Persekutuan)  dan  tiada  enakmen  khusus  berkaitan  pengurusan  dan  pentadbiran  wakaf  di 
negeri-negeri  kecuali  Selangor,  Melaka  dan  Negeri  Sembilan. 

Ketiga:  Kebanyakan  harta  wakaf  terletak  di  lokasi  yang  kurang  strategik  dan  tidak 
mempunyai  nilai  pembangunan. 

Keempat:  Pencerobohan  tanah-tanah  wakaf  oleh  pihak  yang  tidak  bertanggungjawab  sukar 
dibendung  di  negeri-negeri  yang  tiada  enakmen  wakaf  yang  khusus.  Ketiadaan  peruntukan 
undang-undang  berkaitan  mengakibatkan  penceroboh  tidak  boleh  didakwa. 

Kelima,  bagi  premis  perniagaan  yang  berada  di  atas  tanah  wakaf,  tarif  sewa  yang  dikenakan 
pihak  Majlis  Agama  Islam  Negeri  (MAIN)  terhadap  peniaga  adalah  sangat  rendah  daripada 
harga  semasa.  Ini  menyebabkan  institusi  agama  negeri-negeri  tidak  mempunyai  kedudukan 
kewangan  yang  kukuh  untuk  digunakan  bagi  menyalurkan  bantuan. 

Keenam:  Masih  terdapat  tanah  wakaf  yang  tidak  didaftarakan  ke  atas  nama  pemegang  harta 
wakaf.  Ini  menyebabkan  ketiadaan  rekod  yang  menyebabkan  kawasan  wakaf  tidak  boleh 
dibangunkan. 

Ketujuh:  Perkembangan  dan  pembangunan  aplikasi  wakaf  dalam  konteks  kewangan  masih 
belum  dapat  dilaksanakan  secara  komersial  di  institusi  kewangan  seperti  di  bank-bank  kerana 
ia  memerlukan  sokongan  wakaf  daripada  orang  ramai.  Konsep  dan  produk  berasaskan  wakaf 
sebenarnya  boleh  dibangunkan  dalam  bentuk  kewangan  yang  boleh  mendatangkan 
keuntungan  kepada  semua  pihak 

Kelapan:  Tiada  lagi  satu  bentuk  pentadbiran  wakaf  yang  menjadi  pusat  bagi  semua  operasi 
wakaf  negeri-negeri.  Perbadanan  wakaf  berpusat  dan  jawatankuasa  khusus  wakaf  perlu  untuk 
menjamin  kelancaran  dan  kelicinan  perlaksanaan  operasi  wakaf  di  Malaysia.  Perbadanan 
wakaf  berpusat  ini  juga  bertanggungjawab  memantau  dan  mengawal  selia  semua  operasi 
wakaf  di  Malaysia. 


DAPATAN. 

Di  Malaysia,  peranan  wakaf  dalam  penyediaan  pendidikan  telah  lama  bertapak  tetapi  lebih 
tertumpu  kepada  pendidikan  peringkat  rendah  dan  menengah.  Masyarakat  masih  berpersepsi 
bahawa  wakaf  adalah  dalam  bentuk  aset  atau  hartanah  dan  dibuat  untuk  masjid  dan  sekolah 
pondok.  Kini  amalan  wakaf  mula  diamalkan  di  institusi-institusi  pendidikan  tinggi.  Antara 
faktor-faktornya  adalah  kenaikan  yuran  pendidikan  saban  tahun  serta  kelahiran  institusi- 
institusi  pengajian  tinggi  baru  yang  menggugat  kelangsungan  pendidikan  sesebuah  institusi 
pendidikan  yang  telah  lama  bertapak.  Amalan  wakaf  pada  peringkat  awal  sebahagiannya 
mengalami  kegagalan  disebabkan  kelemahan  urus  tadbir  oleh  pemegang  amanah  harta  wakaf 
dan  juga  kesukaran  mendapatkan  dana  wakaf  secara  berterusan. 

KESIMPULAN. 

Dalam  era  globalisasi  ini  adalah  menjadi  satu  cabaran  untuk  digalas  oleh  institusi  pendidikan 
untuk  menyediakan  pendidikan  yang  terbaik,  efisien  di  setiap  peringkat  pendidikan  untuk 
semua  golongan  masyarakat.  Cabaran  utama  adalah  untuk  mencari  dana  dan  kaedah  yang 
sesuai  untuk  mengembangkan  dana  wakaf  agar  Institusi  pendidikan  wakaf  dapat  meneruskan 
kelangsungan  dan  kelestarian  pendidikan. 

Antara  cadangan  untuk  memperkasakan  lagi  wakaf  pendidikan  adalah  memanfaatkan  konsep 
wakaf  tunai  bagi  membantu  pembiayaan  pendidikan  melalui  mekanisme  subsidi  menerusi 
pengurangan  yuran  atau  pemberian  wang  saguhati.  Model  wakaf  IPT  juga  tidak  terhad  kepada 
bentuk  wang  tunai  dan  hartanah  sahaja  malah  merangkumi  pengajaran,  penyelidikan  dan 
penulisan,  buku  dan  alat  bantuan  mengajar.  IPT  juga  disarankan  menubuhkan  institusi  khas 
untuk  menguruskan  wakaf  serta  berusaha  memiliki  aset  dan  tanah  yang  diwakafkan  oleh 
kerajaan  atau  orang  ramai  melalui  perundingan.  IPT  juga  disarankan  membina  jaringan 
dengan  individu  atau  syarikat  korporat  ternama,  selain  bekerjasama  dengan  yayasan  wakaf 
luar  negara  untuk  mendapatkan  dana.  Model  wakaf  di  Universiti  Al-Azhar,  Mesir  dan 
Pesantren  di  Indonesia  patut  dijadikan  model  dalam  merealisasikan  institusi  pendidikan  wakaf 
yang  tersohor  di  mata  dunia.  Usaha  memberikan  pencerahan  dan  pemahaman  kepada 
masyarakat  juga  penting  dan  perlu  dilaksanakan  untuk  menjamin  kecukupan  dana  yang 
diperlukan. 


RUJUKAN. 

Ahmad  Zaki  Abd  LAtiff,  Abdul  Halim  Ramli,  Che  Zuina  Ismail,  Kamarulzaman  Sulaiman, 
Norzaidi  Mohd  Daud,  2008,  Wakaf,  Pengurusan  Dan  Sumbangannya  Terhadap 
Pendidikan  Islam  Di  Malaysia,  UPENA,UTM  Shah  Alam. 

Al-Muamalat,  PP1703/10/2012,  Siri  7. 


Al-Syawkani,  Muhammad  bin  ' Ali,  (t.t.),  Nayl  al-Awtar,  jil.  6.  Qaherah:  Maktabah  wa 
Matba'ah  Mustafa  al-Babi  al-Halabi  wa  Awladihi. 

Asmak  Ab  Rahman  , Peranan  Wakaf  Dalam  Pembangunan  Ekonomi  Umat  Islam  Dan 
Aplikasinya  Di  Malaysia,  Shariah  Journal,  Vol.  17,  No.  1 (2009)  113-152 

Dr.  Mohammad  Alias  dan  Dr.  Fuadah  Johari,  5/3/2014,  Utusan  online,  USIM  Majukan 
Wakaf  Pendidikan. 

Enakmen  Wakaf  Negeri  Selangor  1999. 

Fiqh  Manhaji,2005,  Jilid  5,  Prospecta  Printers  Sdn  Bhd. 

http://www.mais.gov.my/e-pemasaran/wakaf/projek-wakaf.asp. 

Mohd  Zamro  Muda,  Mohd  Ridzuan  Awang,  Abdul  Basir  Mohamad,  Md  Yazid  Ahmad,  2008, 
Pengantar  Undang-Undang  Pentadbiran  Pusaka,Wasiat  Dan  Wakaf  Orang  Islam  Di 
Malaysia,  Jabatan  Syariah,  FPI,UKM,  Bangi. 

Noor  Eszereen  Juferi,  UPM-MAIS  Bekerjasama  Urus  Dana  Wakaf  Ilmu  UPM  , 

http://www.upm.edu.my/berita/details/upmmaiskerjasamaBM,  7 November  2014  ). 

Raziatul  Hanum  A.  Rajak,  Sinar  Harian,  7 januari  2014 

USIM  akhbar  file:/G:/lms  20septl4/354-mengurus-universiti-melalui-pembiayaan- wakaf.htm 


682  | P a g e 


International  Research  Management  and  lnnovation  Conference  2014  (IRMIC2014) 

KL,  17  - 18  November  2014 


683  | P a g e 


